Diari Oficial de la Generalitat Valenciana


Sumari del DOGV 5276, del 08-06-2006 (2006/6276)

RESOLUCIÓ de 24 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre el Ministeri d'Agricultura, Pesca i Alimentació i la Generalitat Valenciana en matèria de controls, informació i seguiment dels mercats de l'oli d'oliva i de les olives de taula.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5276

Data del DOGV
:   08-06-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/6276


Data del document
:   24-05-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Agricultura, Pesca i Alimentació
    * oli d'oliva
    * mercat
    * cooperació administrativa
    * administració central

RESOLUCIÓ de 24 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre el Ministeri d'Agricultura, Pesca i Alimentació i la Generalitat Valenciana en matèria de controls, informació i seguiment dels mercats de l'oli d'oliva i de les olives de taula. [2006/6276]  
Subscrit, després de la tramitació prèvia reglamentària, entre el Ministeri d'Agricultura, Pesca i Alimentació i la Generalitat Valenciana, el 28 d'abril de 2006, un Conveni de col·laboració en matèria de controls, informació i seguiment dels mercats de l'oli d'oliva i de les olives de taula, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0307/2006, i que figura com a annex d'esta resolució.  
València, 24 de maig de 2006.. El director general de Relacions amb les Corts i Secretariat del Govern: Antonio V. Peral Villar.  
CONVENI DE COL·LABORACIÓ ENTRE EL MINISTERI D'AGRICULTURA, PESCA I ALIMENTACIÓ I LA GENERALITAT VALENCIANA EN MATÈRIA DE CONTROLS, INFORMACIÓ I SEGUIMENT DELS MERCATS DE L'OLI D'OLIVA I DE LES OLIVES DE TAULA  
Madrid, 28 d'abril de 2006  
Reunits  
D'una banda, la senyora Elena Espinosa Mangana, ministra d'Agricultura, Pesca i Alimentació, en virtut del Reial Decret 558/2004, de 17 d'abril, pel qual se'n disposa el nomenament, d'acord amb les facultats que li atribuïxen l'article 13.3 de la Llei 6/1997, de 14 d'abril, d'Organització i Funcionament de l'administració General de l'Estat, i l'article 6, en relació amb la disposició addicional tretzena, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, d'acord amb la nova redacció feta en la Llei 4/1999, de 13 de gener.  
D'una altra banda, el senyor Juan Gabriel Cotino Ferrer, conseller d'Agricultura, Pesca i Alimentació de la Generalitat Valenciana, facultat per a la firma d'este conveni per mitjà d'acord del Consell amb data 20 de gener de 2006.  
Les dos parts es reconeixen capacitat jurídica suficient per a la subscripció del present conveni de col·laboració i, a este efecte,  
Exposen  
Primer. En l'Orde APA/2677/2005, de 8 d'agost, sobre comptabilitat i declaracions per al control en el sector de l'oli d'oliva i de les olives de taula, s'establix, entre altres, l'obligació dels titulars de totes les instal·lacions d'oli d'oliva i d'oliva de taula de formular declaracions mensuals a l'Agència per a l'Oli d'Oliva amb la doble finalitat de completar, d'acord amb el que es preveu en l'article 24 del Reglament (CE) núm. 865/2004, els controls de les ajudes corresponents a les campanyes de comercialització obertes fins a la 2004/05 i, d'una altra banda, per mantindre i millorar el sistema d'informació de mercats que l'Agència té establit, de manera que puga garantir-se en el futur la transparència dels mercats de l'oli d'oliva i de les olives de taula.  
Segon. La Generalitat Valenciana està interessada a accedir, a través de la Conselleria d'Agricultura, Pesca i Alimentació de la Generalitat Valenciana, al contingut de les declaracions formulades a l'Agència per a l'Oli d'Oliva pels titulars de les instal·lacions situades al seu territori, així com estar informada de les actuacions de control desplegades en esta pels inspectors de l'Agència, d'acord amb el que s'establix en la disposició addicional primera de l'Orde APA/2677/2005.  
Tercer. Així mateix, les dos parts consideren de gran interés establir mecanismes de col·laboració entre la Generalitat Valenciana i l'Agència per a l'Oli d'Oliva en relació amb dos aspectes de gran transcendència per al futur del sector: l'efectiva implantació de la traçabilitat comercial en els mercats de l'oli d'oliva i de l'oliva de taula i la caracterització dels dos productes quan són comercialitzats al seu territori.  
Quart. Per tot això que s'ha exposat, les dos parts acorden subscriure este conveni, com a instrument de col·laboració interadministratiu, a l'empara del que s'establix en l'article 6 de la Llei 30/1992, de Règim Jurídic de les Administracions Públiques i del Procediment Administratiu Comú, que es regirà de conformitat amb les següents:  
CLÀUSULES  
Primera. Objecte  
És objecte del present conveni de col·laboració:  
a) Establir un sistema d'accés a les bases de dades de l'Agència per a l'Oli d'Oliva perquè la Generalitat Valenciana puga disposar de la informació sobre producció, existències i moviments d'oli d'oliva i oliva de taula procedent de les declaracions formulades pels titulars d'instal·lacions que es troben al seu territori.  
b) Implantar un procediment perquè la comunitat autònoma estiga informada de les actuacions de control sobre el terreny que l'Agència per a l'Oli d'Oliva duga a terme a les instal·lacions situades dins del seu àmbit territorial, així com del resultat d'estes.  
c) La col·laboració entre l'Agència per a l'Oli d'Oliva i la comunitat autònoma sobre la implantació efectiva de la traçabilitat comercial de l'oli d'oliva i de les olives de taula, en el seu àmbit territorial.  
d) L'aplicació de mecanismes que ajuden el coneixement i la caracterització dels olis d'oliva i de les olives de taula comercialitzats a la comunitat autònoma.  
Segona. Col·laboració en matèria d'accés a les bases de dades de l'agència per a l'oli d'oliva  
1. L'Agència per a l'Oli d'Oliva posarà a disposició de la Conselleria d'Agricultura, Pesca i Alimentació de la Generalitat Valenciana l'accés a tota la informació de què dispose sobre producció, existències i moviments d'oli d'oliva i olives de taula continguda en les seues bases de dades, procedent de les declaracions corresponents a les instal·lacions situades al territori de la comunitat autònoma.  
2. Així, l'Agència per a l'Oli d'Oliva posarà a la seua disposició:  
a) Els codis d'accés que siguen necessaris perquè les persones prèviament autoritzades puguen disposar de la mencionada informació continguda en les seues bases de dades.  
b) Els sistemes informàtics i de comunicacions necessaris per a accedir a la informació.  
c) Les aplicacions informàtiques de què dispose i que resulten necessàries per al tractament i l'explotació de la informació a què s'accedisca.  
3. Per la seua part, la Conselleria d'Agricultura, Pesca i Alimentació de la Generalitat Valenciana remetrà a l'Agència per a l'Oli d'Oliva, la informació següent:  
a) La relació de les persones autoritzades per a accedir a la informació continguda en les bases de dades de l'Agència per a l'Oli d'Oliva objecte d'esta col·laboració. La Conselleria d'Agricultura, Pesca i Alimentació de la Generalitat Valenciana actualitzarà esta relació sempre que ho considere oportú o, si és el cas, a requeriment de l'Agència.  
b) Abans del dia 30 de setembre de cada any, la relació de les almàsseres, indústries de transformació, envasadores d'oli d'oliva, refineries, extractores d'oli de pinyolada i la resta d'operadors d'oli d'oliva i d'oliva de taula amb activitat en la campanya en curs, que estiguen radicats a la comunitat autònoma.  
c) En el cas de la campanya de comercialització 2005/2006, la informació a què es referix l'apartat anterior serà enviada a l'Agència per a l'Oli d'Oliva en el termini d'un mes, comptador des de la data de la firma d'este conveni de col·laboració.  
Tercera. Col·laboració en el seguiment de les actuacions de control sobre el terreny realitzades per l'agència per a l'oli d'oliva  
1. L'Agència per a l'Oli d'Oliva subministrarà a la Conselleria d'Agricultura, Pesca i Alimentació de la Generalitat Valenciana informació sobre les actuacions de control sobre el terreny que duga a terme a instal·lacions de la comunitat autònoma, en compliment del que s'establix en l'Orde APA/2677/2005, i en concret:  
a) Els codis d'accés perquè les persones autoritzades per la Conselleria d'Agricultura, Pesca i Alimentació de la Generalitat Valenciana puguen accedir a la informació continguda en les bases de dades de l'Agència per a l'Oli d'Oliva objecte d'esta col·laboració.  
b) Informació referent a la programació de les actuacions d'inspecció que es duran a terme en el seu àmbit territorial corresponents, almenys, a la setmana en curs i a la següent.  
c) La informació dels controls a realitzar contindrà, almenys, els detalls següents: instal·lacions previstes en l'article 1 de l'Orde APA/2677/2005 a inspeccionar, dates en què s'hagen de visitar i inspector que en tinga encomanat el control.  
d) Informació sobre el resultat dels controls efectuats.  
e) Accés telemàtic a les propostes formulades, si és el cas, per l'Agència per a l'Oli d'Oliva a la comunitat autònoma, per facilitar-ne el seguiment.  
2. Per la seua part, la Conselleria d'Agricultura, Pesca i Alimentació de la Generalitat Valenciana informarà l'Agència per a l'Oli d'Oliva dels punts següents:  
a) La relació de les persones autoritzades per a accedir a la informació continguda en les bases de dades de l'Agència per a l'Oli d'Oliva objecte d'esta col·laboració.  
b) Els tràmits iniciats com a conseqüència de les propostes, dins dels seixanta dies següents a la seua recepció, així com de la resolució definitiva presa en relació amb estes quan es produïsca.  
Quarta. Col·laboració en matèria de traçabilitat comercial de l'oli d'oliva i de les olives de taula  
1. L'Agència per a l'Oli d'Oliva, en l'exercici de les actuacions de control sobre el terreny que realitze d'acord amb el que s'establix en l'Orde APA/2677/2005, durà a terme la verificació del grau d'implantació real de la traçabilitat comercial de l'oli d'oliva i de les olives de taula a les instal·lacions radicades al territori de la comunitat autònoma.  
2. L'Agència per a l'Oli d'Oliva també desenrotllarà, de comú acord amb la Conselleria d'Agricultura, Pesca i Alimentació de la Generalitat Valenciana, treballs i actuacions orientades a la normalització, seguiment, verificació i avaluació dels sistemes de traçabilitat comercial aplicables a l'oli d'oliva i les olives de taula a la Comunitat Autònoma.  
3. Així mateix, l'Agència estudiarà procediments per a facilitar la implantació efectiva de la traçabilitat, fins i tot l'aplicació de sistemes de suport adequats per a fomentar-la i certificar-la.  
4. Del resultat d'estos plans d'actuació l'Agència informarà periòdicament l'òrgan competent de la Conselleria d'Agricultura, Pesca i Alimentació de la Generalitat Valenciana.  
Cinquena. Col·laboració per a la caracterització dels olis d'oliva i les olives de taula comercialitzats en el mercat  
1. L'Agència per a l'Oli d'Oliva, en l'exercici de les actuacions de control sobre el terreny que realitze d'acord amb el que s'establix en l'Orde APA/2677/2005, durà a terme la presa de mostres necessària per a la caracterització dels olis d'oliva i de les olives de taula comercialitzats a la comunitat autònoma.  
2. Les mostres seran analitzades, als únics efectes assenyalats, als laboratoris de la Conselleria d'Agricultura, Pesca i Alimentació de la Generalitat Valenciana i del Ministeri d'Agricultura, Pesca i Alimentació. Les determinacions analítiques a realitzar seran prèviament establides, de comú acord, per l'Agència per a l'Oli d'Oliva i tal organisme.  
3. Periòdicament, l'òrgan competent de la Generalitat Valenciana i l'Agència s'intercanviaran els resultats obtinguts, els avaluaran conjuntament i adoptaran les determinacions pertinents.  
Sisena. Comissió de seguiment  
1. A fi de dur a terme el millor compliment dels fins d'este conveni, es constituirà una comissió de seguiment paritària entre l'Agència i la Conselleria d'Agricultura, Pesca i Alimentació de la Generalitat Valenciana, integrada per representants dels òrgans que intervinguen en els assumptes objecte de col·laboració.  
2. Esta comissió es reunirà tantes vegades com calga i, com a mínim, una vegada a l'any, per al desenvolupament i la gestió dels aspectes objecte del conveni, així com per al seguiment i l'avaluació de les tasques de col·laboració previstes en este. Podrà fer-ho en ple o en grups especialitzats, d'acord amb les matèries a considerar.  
Setena. Duració  
El present conveni de col·laboració produirà efecte des del dia de la seua firma i fins al 10 de juliol de 2008, data en què conclou la vigència de l'Orde APA/2677/2005. No obstant això, si esta orde es prorroga o se substituïx per una altra disposició, el conveni quedarà automàticament prorrogat durant el temps de vigència que s'establisca per a estes.  
Huitena. Resolució  
El present conveni podrà ser rescindit de mutu acord entre les parts o per acord motivat d'una d'elles, que haurà de comunicar-se per escrit a l'altra part amb, almenys, tres mesos d'antelació. No obstant, els treballs en curs tindran continuïtat fins al 30 de juny següent, final de la campanya de comercialització.   
Novena. Règim jurídic i resolució de conflictes  
Este conveni de col·laboració se celebra a l'empara del que s'establix en l'article 6 de la Llei 30/1992, de Règim Jurídic de les Administracions Públiques i del Procediment Administratiu Comú.  
El conveni té naturalesa administrativa i es troba exclòs de l'àmbit del text refós de la Llei de Contractes de les Administracions Públiques, aprovat per mitjà del Reial Decret 2/2000, de 16 de juny, en virtut del que s'establix en l'article 3.1c del text legal esmentat.  
Les qüestions litigioses a què puguen donar lloc la interpretació, la modificació, els efectes o la resolució del present conveni es resoldran de conformitat amb la Llei 29/1998, de 13 de juliol, reguladora de la jurisdicció contenciosa administrativa.  
I en prova de conformitat, i per a la deguda constància de tot allò que s'ha convingut, es firma el present conveni de col·laboració, en triple versió exemplar i en tots els seus fulls, al lloc i en la data indicats a l'inici.   
La ministra d'Agricultura, Pesca i Alimentació: Elena Espinosa Mangana  
El conseller d'Agricultura, Pesca i Alimentació: Juan Gabriel Cotino Ferrer